Document ID: 31999D0481

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 19ης Ιουλίου 1999
που τροποποιεί την κοινή θέση 96/184/ΚΕΠΠΑ σχετικά με τις εξαγωγές όπλων στην πρώην Γιουγκοσλαβία
(1999/481/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,
Εκτιμώντας τα ακόλουθα:
(1) στις 26 Φεβρουαρίου 1996, το Συμβούλιο καθόρισε την κοινή θέση 96/184/ΚΕΠΠΑ σχετικά με τις εξαγωγές όπλων στην πρώην Γιουγκοσλαβία(1), η οποία τροποποιήθηκε από την απόφαση 98/498/ΚΕΠΠΑ του Συμβουλίου(2)·
(2) η κοινή αυτή θέση θα πρέπει να προσαρμοσθεί υπό το πρίσμα των αλλαγών στη διεθνή στρατιωτική παρουσία στη Βοσνία, και ιδιαίτερα της ανάπτυξης των δυνάμεων σταθεροποίησης (SFOR)·
(3) προκειμένου να επιδιωθχεί η ειρήνευση και η σταθεροποίηση στη Βοσνία και Ερζεγοβίνη, οι μεταβιβάσεις ελαφρού οπλισμού στις αστυνομικές δυνάμεις δεν θα πρέπει να εμπίπτουν στην απαγόρευση,
ΑΠΟΦΑΣΙΖΕΙ:
Άρθρο 1
Η κοινή θέση 96/184/ΚΕΠΠΑ τροποποιείται ως εξής:
1. Το σημείο 2.i) αντικαθίσταται από το ακόλουθο κείμενο: "i) κατά την περίοδο ανάπτυξης της SFOR, καθώς και άλλων επιχειρήσεων, συμπεριλαμβανομένης της IPTF, η επιβληθείσα από την Ευρωπαϊκή Ένωση απαγόρευση προμήθειας όπλων, πυρομαχικών και στρατιωτικού εξοπλισμού(3) θα διατηρηθεί για τη Βοσνία και Ερζεγοβίνη, την Κροατία και την Ομοσπονδιακή Δημοκρατία της Γιουγκοσλαβίας.
Οι μεταβιβάσεις εξοπλισμού ναρκοσυλλογής και εξοπλισμού που εγκρίνεται από τις SFOR δεν καλύπτονται από την εν λόγω απαγόρευση. Τα κράτη μέλη ενημερώνουν το Συμβούλιο για τις μεταβιβάσεις αυτές."
2. Το σημείο 3 αντικαθίσταται από το ακόλουθο κείμενο: "3. Η παρούσα κοινή θέση θα επανεξετασθεί πριν από το τέλος της ανάπτυξης της SFOR."
Άρθρο 2
Η παρούσα απόφαση τίθεται σε ισχύ από την ημερομηνία που υιοθετείται.
Άρθρο 3
Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 19 Ιουλίου 1999.

Labels: 18
3
5